Document ID: 31994R1866

ΚΑΝΟΝΙΣΜΟΣ (ΕΚ) αριθ. 1866/94 ΤΟΥ ΣΥΜΒΟΥΛΙΟΥ της 27ης Ιουλίου 1994 για τροποποίηση του κανονισμού (ΕΟΚ) αριθ. 1766/92 περί κοινής οργανώσεως της αγοράς στον τομέα των σιτηρών
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 42 και 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι στον κανονισμό (ΕΟΚ) αριθ. 1766/92 του Συμβουλίου (4) έχει καθοριστεί ένα καθεστώς αντισταθμιστικών πληρωμών για τους παραγωγούς πατάτας που προορίζονται για την παραγωγή αμύλου- ότι, για να εξασφαλιστεί ο έλεγχος της παραγωγής αμύλου, ενδείκνυται να εξαρτάται η χορήγηση αυτών των αντισταθμιστικών πληρωμών από την υποβολή μίας συμβάσεως καλλιέργειας-
ότι στον κανονισμό (ΕΟΚ) αριθ. 1766/92 προβλέπεται ένα καθεστώς προσαρμογής της προκαθορισμένης εισφοράς και επιστροφής συναρτήσει της εξελίξεως της διεθνούς αγοράς- ότι, για να διευκολυνθεί η διαχείριση του καθεστώτος αυτού και για καλή διοικητική διαχείριση, ενδείκνυται να γίνουν ελαστικότερες οι διατάξεις που διέπουν τον καθορισμό των πριμοδοτήσεων και των διορθωτικών ποσών που προκύπτουν από το εν λόγω καθεστώς-
ότι, εξάλλου, με την ευκαιρία της εγκρίσεως του κανονισμού (ΕΟΚ) αριθ. 1766/92, η βύνη έχει μεταφερθεί από την ομάδα των προϊόντων που αναφέρονται στο άρθρο 1 παράγραφος 1 στοιχείο δ) στην ομάδα των προϊόντων που αναφέρονται στο στοιχείο γ) της εν λόγω παραγράφου- ότι πρέπει, συνεπώς, να διορθωθεί το παράρτημα Α του προαναφερθέντος κανονισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1766/92 τροποποιείται ως εξής:
1. Στο άρθρο 8 παράγραφος 2 προστίθεται το ακόλουθο εδάφιο:
"Με την επιφύλαξη του πρώτου εδαφίου, η αντισταθμιστική εισφορά πληρώνεται για την ποσότητα πατάτας που καλύπτεται με σύμβαση μεταξύ του παραγωγού πατάτας και της βιομηχανίας αμύλου."
2. Στο άρθρο 12 παράγραφος 2, η τελευταία φράση αντικαθίσταται από το ακόλουθο κείμενο:
"Στην περίπτωση αυτή, μια πριμοδότηση προστίθεται στην εισφορά."
3. Στο άρθρο 13 παράγραφος 4, το δεύτερο εδάφιο αντικαθίσταται από το ακόλουθο κείμενο:
"Μπορεί να καθοριστεί διορθωτικό ποσό. Εφαρμόζεται στην προκαθορισθείσα επιστροφή. Το διορθωτικό αυτό ποσό καθορίζεται με τη διαδικασία που καθορίζεται στο άρθρο 23. Εντούτοις, σε περίπτωση ανάγκης, η Επιτροπή μπορεί να τροποποιήσει τα διορθωτικά ποσά."
4. Στο παράρτημα Α, ο κωδικός ΣΟ 1107 (Βύνη, έστω και καθουρντισμένη) διαγράφεται.
Άρθρο 2
Ο παρών κανονισμός αρχίζει να ισχύει την 1η Αυγούστου 1994.
Εφαρμόζεται από την 1η Αυγούστου 1994. Εντούτοις, το άρθρο 1 σημείο 4 εφαρμόζεται από την 1η Ιουλίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουλίου 1994.

Labels: 11
17
6